कम मेरिट वालों की नियुक्ति तारीख से ही प्रार्थी को दें सेवा परिलाभ
लीगल रिपोर्टर. जयपुर |हाईकोर्ट ने स्कूल लेक्चरर भर्ती 1989-90 में कम मेरिट वालों को 1991 में नियुक्ति देने और प्रार्थी को 1997 में नियुक्ति देने के मामले में शिक्षा विभाग को निर्देश दिया है कि वह प्रार्थी को भी 1991 से ही सेवा परिलाभ दें। न्यायाधीश वीएस सिराधना ने यह आदेश कैलाश प्रसाद गुप्ता की याचिका पर दिया। अधिवक्ता विजय पाठक ने बताया कि प्रार्थी का चयन स्कूल लेक्चरर भर्ती 1989-90 में हुआ। लेकिन उसे नियुक्ति 1997 में दी जबकि उससे कम अंक वाले अन्य अभ्यर्थियों को 1991 में ही नियुक्ति दे दी। बाद में नियुक्ति के कारण उसे वार्षिक वेतन वृद्धि, चयनित वेतनमान, पदोन्नति वरिष्ठता का लाभ नहीं मिला। इसे हाईकोर्ट में चुनौती दी गई।
हाईकोर्ट में मामला लंबित रहने के दौरान प्रार्थी को पदोन्नति वरिष्ठता का लाभ तो मिल गया लेकिन वार्षिक वेतन वृद्धि चयनित वेतनमान का लाभ 1991 से नहीं मिला। अदालत ने प्रार्थी की याचिका का निपटारा करते हुए कम मेरिट वाले अभ्यर्थियों की नियुक्ति तारीख से ही सेवा परिलाभ देने के लिए कहा।
hin_Deva hin_Deva hin_Deva